«Питер, дэ дыпщIыгъущ!»
Бэрбэч Хь. М. и цIэр зезыхьэ Къэбэрдей-Балъкъэр къэрал университетым мэлыжьыхьым и 5-м щекIуэкIащ террорым пэщIэтыным теухуа пэкIу. Ар зэхашат Санкт-Петербург и метрополитеным щалэжьа щIэпхъаджагъэр зэрамыдэр къагъэлъэгъуэн папщIэ. ЗэрытщIэщи, цIыху 14 зыхэкIуэда, 42-м фэбжь къызыхаха гузэвэгъуэшхуэщ ар.
ПэкIур къызэрагъэпэщащ КъБКъУ-м и щIалэгъуалэ организацэмрэ ди республикэм и жылагъуэ зэгухьэныгъэхэмрэ. ПэкIум хэтащ гъэсэныгъэ лэжьыгъэмрэ социальнэ IуэхухэмкIэ проректор Къумыкъу Iэуес, университетым и профсоюз организацэм и унафэщI Кобзев Игорь, мы еджапIэм и къудамэхэм я унафэщIхэр, студентхэр.
КъБКъУ-м хабзэмкIэ, экономикэм-рэ финансхэмкIэ и институтым и студент Къэзанш Мирланд пэкIур къыщызэIуихым къеджащ къэхъуа гузэвэгъуэшхуэм теухуа усэм.
— Урысейм дыщIыгъуу, дэри нобэ дощыгъуэ. Дэ дызэкъуэтщ, дэ дахуэгъэшынэнукъым террористхэм, — жиIащ КъБКъУ-м щIалэгъуалэ политикэмрэ гъэсэныгъэ лэжьыгъэмкIэ и управленэм и унафэщI Лу Азэмэт. ПэкIум къыщыпсэлъащ республикэм и щIалэгъуалэ IуэхущIапIэхэм я пашэхэр.
ПэкIу нэужьым КъБКъУ-м и утым щекIуэкIащ Санкт-Петербург щыпсэухэм зэракъуэтыр къызэрагъэлъагъуэ флешмоб. «Питер, дэ дыпщIыгъущ!» хештегым хэтащ къызэхуэса псори.
Дол Иннэ,
КъБКъУ-м и пресс-IуэхущIапIэм
и лэжьакIуэ.
